**Jenni Maria Väänänen** (o.s. **Dahlman**, vuosina 2004–2014 **Dahlman-Räikkönen**, s. 27. lokakuuta 1981 Piikkiö) on suomalainen malli.

Ura
---

Väänänen tuli tunnetuksi missinä ja mallina tyttönimellään Dahlman. Hän kävi mallikoulun 14-vuotiaana ja alkoi kierrellä mallikilpailuja 16 vuoden ikäisenä, jolloin voitti myös ensimmäisen kilpailunsa, Vuoden morsian -tittelin (1996).*lähde?* Vuonna 1998 Väänänen oli Miss Turku. Hän osallistui moniin Miss Suomen ja Suomen Neidon osakilpailuihin sijoittuen vuonna 2000 Suvi Miinalan ensimmäiseksi perintöprinsessaksi. Samana vuonna hän oli kolmas Miss Queen of the Year -kilpailussa ja hänet kruunattiin ensimmäiseksi Miss Skandinavia 2001 -kilpailussa Suvi Miinalan sijoittuessa toiseksi.

Sittemmin Väänänen on ollut mallitoimisto Paparazzin listoilla ja tehnyt jonkin verran juonto- ja malliesiintymisiä. Hän on toiminut myös kilparatsastajana ja hänellä on sijoituksia kansallisista amatöörisarjan kilpailuista sekä Suomessa että Euroopassa.

Väänänen oli lokakuussa 2007 Helsinkiin avatun Bläk-yksityisklubin vetäjä.

Keväällä 2015 hän juonsi *Mallikoulu*-ohjelman kolmatta tuotantokautta. Saman vuoden syksyllä hänet nähtiin *Posse*-ohjelmassa.

Yksityiselämä
-------------

Väänänen oli naimisissa Formula 1-kuljettaja Kimi Räikkösen kanssa vuosina 2004–2014. He tapasivat toisensa vuoden 2001 lopulla ja kihlautuivat huhtikuussa 2002. Pari avioitui 31. heinäkuuta 2004 Vanajanlinnassa. Runsaasti huomiota herättivät häiden massiiviset turvatoimet; Vanajanlinna lähiympäristöineen oli suljettu kaikilta ulkopuolisilta ja sen yläpuolinen ilmatila oli lentokiellossa. Avioliiton myötä hän otti sukunimekseen Dahlman-Räikkönen. Pariskunta erosi vuoden 2013 alussa ja virallisesti avioero tuli voimaan vuoden 2014 heinäkuussa. Eron jälkeen Väänänen otti takaisin tyttönimensä Dahlmanin.

Väänänen avioitui jääkiekkoilija Ossi Väänäsen kanssa heinäkuussa 2021 ja kertoi ottavansa miehensä sukunimen. Parin esikoispoika syntyi maaliskuussa 2017. Toinen poika syntyi elokuussa 2018.

Lähteet
-------

1. ↑  Jenni Dahlman-Räikkönen *MTV3*. Viitattu 11.4.2009.
2. ↑  Jenni Dahlman-Räikkönen ei mikään sunnuntairatsastaja *Helsingin Sanomat*.  30.7.2008. Viitattu 11.4.2009.
3. ↑  Jenni Dahlman-Räikkönen voitti ratsastuskisan *MTV3*.  30.7.2008. Viitattu 19.5.2015.
4. ↑  Lehtiö, Karri: Klubia myydään Jennin nimellä *Iltalehti*.  10.10.2007. Viitattu 23.10.2007.
5. ↑  Mallikoulu-juontaja Jenni Dahlman: Miksi ei voisi löytyä toista Suvi Koposta? *MTV.fi*.  26.11.2014. Viitattu 19.5.2015.
6. ↑  Posseen uusi jäsen – todellinen yllätysnimi *MTV.fi*.  19.5.2015. Viitattu 19.5.2015.
7. ↑  *Mitä Missä Milloin, Kansalaisen vuosikirja 2005*, s. 8. Helsinki: Otava, 2004. ISBN 951-1-19469-0.
8. ↑  Niko Ranta, Niina Enqvist: Kimi Räikkönen ja Jenni Dahlman-Räikkönen: Lopullinen ero! *Ilta-Sanomat*.  3.10.2014. Viitattu 3.10.2014.
9. ↑  Tainola, Rita: Jenni Dahlman-Räikkönen muutti nimensä *Ilta-Sanomat*.  17.10.2014. Viitattu 17.10.2014.
10. ↑  Suhde virallisesti julki? Jenni Dahlman ja Ossi Väänänen: ensimmäinen yhteinen kuva! *iltalehti.fi*. Viitattu 5.7.2016. fi-FI
11. ↑  Jenni Dahlman naimisiin ex-huippukiekkoilijan kanssa *www.iltalehti.fi*. Viitattu 27.7.2021.
12. ↑  Tainola, Rita: Onnelliset vanhemmat Jenni Dahlman ja Ossi Väänänen: vauva tuli! *is.fi*.  13.3.2017. Viitattu 13.3.2017.
13. ↑  Jenni Dahlman sai toisen pojan - vauva syntyi isänsä syntymäpäivänä *iltalehti.fi*. Viitattu 21.8.2018.